Hvad gør man som brandmand, hvis man mangler en brandbil, der kan køre i terræn og slukke naturbrande. Man bygger selvfølgelig en selv. Sådan var det i hvert fald på brandstationen i Sindal. En klitbrand i Tversted for nogle år siden, fik tankerne i gang blandt brandmændene, for det var svært for deres køretøjer dengang at nå igennem klitterne. Så nu har de bygget deres helt egen. En brandbil, der kan komme frem alle steder. Og hvordan gør man så det? Jo, man tager noget fra en gammel landbrugsmaskine en del fra et skrivebord og noget fra en bil – alt sammen noget der er fundet på genbrug. Fem år efter den store klitbrand har stationen nu en brandbil, der er mere terrængående end en traditionel brandbil. Og ud over bilen, har ideen, der boblede dengang, givet brandmændene i Sindal meget mere. - Det har givet et godt sammenhold på stationen, efter vi gennem så lang tid er mødtes en aften om ugen for at ideudvikle og arbejde på bilen, siger Lars Bo Larsen, der er leder af Sindal Brandstation. Bilen er en del af hele Nordjyllands Beredskab.

Referat:
Selvgjort er velgjort - sådan lyder det fra brandmændene i Sindal, der de seneste fem år har arbejdet på og udviklet deres helt egen brandbil, der er terrængående.